1.2.Neteisėta migracija per žaliąją liniją ir prieglobstis

Tam tikri reikalavimai (nors ir nesusiję su Žaliosios linijos reglamento tikslais), taikomi norintiems patekti į šiaurinę Kipro dalį per žaliąją liniją, 2015 m. gegužės mėn. Kipro turkų bendruomenės sprendimu buvo panaikinti kaip vienašališka pasitikėjimo stiprinimo priemonė (PSP).

Vis dėlto į pirmiau nurodytus CYPOL skaičius neįtraukti asmenys ir transporto priemonės, kirtę liniją Pergamo ir Strovilijos perėjimo punktuose iš šiaurinės Kipro dalies . RSBT praneša, kad 115 335 (pernai – 108 893) Kipro graikai kirto šiaurinę Kipro dalį ir 389 412 (pernai – 273 607) Kipro turkai kirto liniją priešinga kryptimi, o 258 810 Kipro pilietybės neturintys ES piliečiai ir trečiųjų šalių piliečiai kirto liniją abiem kryptimis per RSBT esančius linijos perėjimo punktus.

Per ataskaitinį laikotarpį Komisija iš dalies pakeitė ŽLR I priedą: atidaryti du nauji linijos perėjimo punktai – Derinijos ir Lefkos–Aplikio.

Tarybos reglamentas (EB) Nr. 866/2004 dėl režimo pagal Stojimo akto 10 protokolo 2 straipsnį (toliau – Žaliosios linijos reglamentas, ŽLR) įsigaliojo 2004 m. gegužės 1 d. Juo nustatomos ES teisės nuostatų taikymo asmenų, prekių ir paslaugų judėjimui per liniją, skiriančią Kipro Respublikos sritis, kurių Vyriausybė faktiškai nekontroliuoja, ir sritis, kurias ji kontroliuoja, sąlygos. Siekiant užtikrinti šių taisyklių veiksmingumą, jas imta taikyti plačiau – iki šias sritis ir Jungtinės Karalystės Rytų suverenios bazės teritoriją (RSBT) skiriančios linijos.

Iš CYPOL pateiktų 2015 m. duomenų matyti, kad padidėjo neteisėtai liniją iš šiaurinės Kipro dalies į Vyriausybės kontroliuojamas sritis kertančių migrantų skaičius. 2015 m. šis skaičius siekė 1 290, o 2014 m., 2013 m. ir 2012 m. jų skaičius atitinkamai buvo 970, 1 043 ir 1 265 . Kaip galimą padidėjimo priežastį CYPOL nurodo iš Sirijos atvykstančius prieglobsčio prašytojus.

Daugiausia liniją kirtusių sulaikytų neteisėtų migrantų buvo iš Sirijos (757), Pakistano (111), Somalio (63), Indijos (50) ir Gruzijos (38).

Iš šių 1 290 neteisėtų migrantų 1 049 asmenų (81 proc.) pateikė prašymus dėl tarptautinės apsaugos Kipro Respublikoje; dauguma šių asmenų buvo iš Sirijos (745).

Neteisėti migrantai paprastai sulaikomi atliekant tikrinimą prie linijos ir oro uostuose, jiems mėginant išvykti iš Kipro, arba policijos nuovadose, jiems prašant tarptautinės apsaugos.

Jų patekimą į Vyriausybės kontroliuojamas sritis neteisėtai kirtus liniją CYPOL vertina remdamasi tais pačiais kriterijais, kaip ir ankstesniais metais – visų pirma jų dokumentuose pateikta informacija, migrantų pareiškimais ir kitais įrodymais.

Remiantis tokiu vertinimu, beveik visi neteisėti migrantai, sulaikyti Vyriausybės kontroliuojamose srityse, nelegaliai kirtę liniją, į šiaurinę Kipro dalį buvo atvykę iš Turkijos teritorijos.

Kipro turkų bendruomenė informavo Komisiją, kad šiaurinėje Kipro dalyje stengiamasi sustabdyti neteisėtą migraciją. Remiantis gauta informacija, 2015 m. atvykti į šiaurinę Kipro dalį įvairiuose perėjimo punktuose neleista 3 181 asmeniui , o 642 asmenys , sulaikyti šiaurinėje Kipro dalyje, buvo sugrąžinti į Turkijos teritoriją, kuri buvo paskutinė vieta, kurioje jie lankėsi prieš atvykdami į salą.

Remiant JT, abiejų bendruomenių atstovai reguliariai susitinka abiejų bendruomenių techniniame nusikaltimų ir nusikalstamos veikos reikalų komitete (TCCCM). Išplėsdamos šio komiteto veiklą, abi bendruomenės toliau aktyviai naudojasi anksčiau įsteigtu Jungtiniu ryšių centru, kuris yra informacijos apie baudžiamąsias bylas keitimosi vieta.

CYPOL labai gerai įvertino bendradarbiavimą su kitais atitinkamais Vyriausybės departamentais ir RSBT administracija.

Rytų suverenios bazės teritorija (RSBT)

Apskritai, neteisėta migracija iš šiaurinės Kirpo dalies per RSBT nežymiai sumažėjo. 2015 m., po to, kai neteisėtai kirto liniją, buvo sulaikyti 7 neteisėti migrantai. 1 353 asmenims, kurių dauguma Turkijos piliečiai, neleista kirsti linijos. Kiti užsieniečiai buvo iš Rusijos, JAV, Sirijos ir Irano, atvykę per šiaurinę Kipro dalį . Šie asmenys buvo nukreipti į Agios Dometijaus perėjimo punktą, kad įvykdytų atvykimo į Kipro Respubliką procedūras.

Bendradarbiavimą su Kipro Respublika Suverenios bazės teritorijos (SBT) pareigūnai ir toliau vertina puikiai.

Atokiau nuo linijos perėjimo punktų SBT policija, siekdama kovoti su neteisėta migracija, nereguliariai patruliuoja, atsižvelgdama į galimą riziką ir žvalgybos duomenis. Papildomai patruliuoja ir SBT muitinės ir karinių pajėgų patruliai.

Kelis neoficialius linijos perėjimo punktus Pergamo kaime ar netoli jo, kuriais naudojasi vietos gyventojai ir ūkininkai, kontroliuoti itin sunku. Kaip minėta ankstesnėse ataskaitose, šie neoficialūs linijos perėjimo punktai tebekelia rūpesčių ir reikėtų rasti tinkamą sprendimą atsižvelgiant į 2003 m. Stojimo akto 3 protokolo 5 straipsnio 2 dalį . SBT pareiškė, kad, prireikus, jos darbuotojai gali būti skubiai pasiųsti į neoficialių perėjimo punktų teritorijas.

2.LINIJOS KIRTIMAS (PREKĖS)

2.1.Prekybos vertė

Pagal Komisijos reglamento (EB) Nr. 1480/2004 8 straipsnį TCCoC ir Kipro Respublikos valdžios institucijos kiekvieną mėnesį pranešdavo apie prekių, kurioms išduoti lydraščiai, rūšį, kiekį ir vertę. Ir Kipro turkų prekybos rūmai, ir Kipro Respublikos valdžios institucijos pranešė apie prekes, į Vyriausybės kontroliuojamas sritis patekusias per Pergamo ir Strovilijos perėjimo punktus, kurie pavaldūs SBT administracijai.

Remiantis TCCoC duomenimis, prekių, kurioms išduoti lydraščiai, bendra vertė buvo 3 933 918 EUR (pernai – 3 911 189 EUR). Iš šių duomenų matyti, kad, palyginti su 2014 m., prekių, kurioms išduoti lydraščiai, bendra vertė šiek tiek padidėjo, t. y. 0,58 proc.

Pagal Kipro Respublikos pateiktas ataskaitas bendra prekybos prekėmis, kurioms išduoti lydraščiai ir kurios kirto liniją, vertė nežymiai padidėjo (2,8 proc.) ir siekė 3 619 736 EUR (pernai – 3 520 045 EUR). Ypač padidėjo prekybos plastiko gaminiais, statybos medžiagomis ir (arba) akmens dirbiniais ir metalo laužu vertė. Pasak suinteresuotųjų subjektų, šį padidėjimą labiausiai lėmė ekonominės padėties stabilizavimas.

Nors tai nepatenka į ŽLR taikymo sritį, pažymėtina, kad remiantis Kipro prekybos ir pramonės rūmų duomenimis, prekybos srautų iš Vyriausybės kontroliuojamų sričių į šiaurinę Kipro dalį vertė padidėjo maždaug 5,4 proc. – nuo 1 246 930 EUR (2014 m.) iki 1 314 271 EUR (2015 m.). Prekybos srautai iš Vyriausybės kontroliuojamų sričių į šiaurinę Kipro dalį sudaro 36,3 proc. prekybos apimties priešinga kryptimi (2014 m. – 35,4 proc.).